ສະຫະລັດງົດການຊ່ອຍເຫຼືອ ທາງທະຫານ ມູນຄ່າ 800 ລ້ານໂດລາ ​ແກ່ປາກີສຖານ.
​ມີ​ລາຍ​ງານ​ຂ່າ​ວ​​ວ່າ ການ​​ເຄື່ອນ​ໄຫວ​ດັ່ງກ່າວ​ ​ແມ່ນ​​ເປັນ​ການ​ຕອບ​ໂຕ້ ​ຕໍ່ການ​​​ຂັບ​ໄລ່ ນາຍທະຫານເຝິກແອບ ຂອງສະຫະລັດ.
ເຈົ້າໜ້າທີ່ຂັ້ນສູງຈາກທໍານຽບຂາວໄດ້ກ່າວໃນວັນອາທິດວານນີ້ວ່າສະຫະລັດໄດ້ຕັດ ສິນໃຈງົດການຊ່ອຍເຫຼືອທາງທະຫານໃນມູນຄ່າ 800 ລ້ານໂດລາ ແກ່ປາກີສຖານ ຫົວໜ້າຫ້ອງການປະຈໍາທໍານຽບຂາວ ທ່ານ Wlliam Daley ໄດ້ກ່າວຢູ່ໃນລາຍການ ອາທິດນີ້ ຫລື  ຂອງສະຖານີໂທລະພາບຊ່ອງ ABC ວ່າ ເຖິງແມ່ນວ່າ ສາຍພົວພັນລະຫວ່າງສະຫະລັດແລະປາກີສຖານຈະຝືດເຄືອງແລະຫຍຸ້ງຍາກສັບສົນ ແດ່ໃນໄລຍະນີ້ກໍຕາມ, ແຕ່ທັງສອງຝ່າຍກໍຈະຕ້ອງເຮັດໃຫ້ສາຍພົວພັນນັ້ນໃຊ້ການໄດ້ ໃນຊ່ວງເວລາຕໍ່ໄປ ທ່ານຍັງກ່າວວ່າ ປາກີສຖານແມ່ນໄດ້ເປັນພາຄີທີ່ສໍາຄັນໃນການ ຕໍ່ສູ້ຕ້ານພວກກໍ່ການຮ້າຍ ແຕ່ວ່າປາກີສຖານໄດ້ດໍາເນີນບາດກ້າວບາງຢ່າງ ທີ່ເຮັດ ໃຫ້ສະຫະລັດຕ້ອງງົດການຊ່ອຍເຫຼືອທາງການທະຫານບາງຢ່າງໄວ້ ຊຶ່ງທ່ານບໍ່ໄດ້ ອະທິບາຍເພີ່ມຕື່ມແຕ່ຢ່າງໃດ ໄດ້ມີລາຍງານຂ່າວທີ່ອ້າງຄໍາເວົ້າຂອງພວກເຈົ້າໜ້າທີ່ສະຫະລັດ ທີ່ເວົ້າວ່າ ການເຄື່ອນ ໄຫວດັ່ງກ່າວນີ້ແມ່ນເປັນການຕອບໂຕ້ຕໍ່ການຕັດສິນໃຈຂອງປາກີສຖານ ທີ່ໄດ້ຂັບໄລ່ ພວກເຈົ້າໜ້າທີ່ເຝິກແອບທະຫານຂອງສະຫະລັດອອກຈາກປະເທດແລະຈໍາກັດການ ອອກວີຊາໃຫ້ແກ່ພວກພະນັກງານຂອງສະຫະລັດນໍາ ພວກນັກວິເຄາະກ່າວວ່າ ນອກນີ້ແລ້ວ ການງົດການຊ່ອຍເຫຼືອທີ່ວ່ານັ້ນຍັງມີເປົ້າໝາຍ ເພື່ອກົດດັນໃຫ້ທາງກອງທັບປາກີສຖານດໍາເນີນການຫຼາຍກ່ວານີ້ໃນການຮ່ວມມືກັບ ທາງການທະຫານສະຫະລັດ ໃນການຕໍ່ສູ້ກັບພວກຫົວຮຸນແຮງນັ້ນ ໃນວັນອາທິດວານນີ້ເຊັ່ນກັນ ທາງປາກີສຖານໄດ້ຮຽກຮ້ອງໃຫ້ສະຫະລັດແບ່ງປັນ ຂໍ້ມູນກ່ຽວກັບບ່ອນຢູ່ຂອງຜູ້ນໍາຄົນໃໝ່ຂອງກຸ່ມກໍ່ການຮ້າງ al-Qaida ນາຍ Ayman al-Zawahri ນັ້ນ ການຮ້ອງຂໍທີ່ວ່ານີ້ ແມ່ນມີຂຶ້ນຫຼັງຈາກທີ່ລັດຖະມົນຕີ ປ້ອງກັນປະເທດສະຫະລັດ ທ່ານ Leon Panetta ໄດ້ກ່າວໃນລະຫວ່າງການຢ້ຽມ ຢາມນະຄອນຫລວງ Kabul ຂອງອັຟການິສຖານໃນວັນເສົາແລ້ວນີ້ວ່າ ທາງວໍຊີງຕັນ ເຊື່ອວ່ານາຍ Zawahri ລົບລີ້ຢູ່ໃນປາກີສຖານໃນເຂດເກິ່ງປົກຄອງຕົນເອງຂອງພວກ ຊົນເຜົ່າ ຢູ່ເລາະຕາມຊາຍແດນຕິດກັບອັຟການີສຖານນັ້ນ